Partye kap Zuma-monument in Groot-MaricoDie monument wat vir pres. Jacob Zuma en die ander rekrute van Umkhonto we Sizwe opgerig is. Foto: ANA Die DA, VF Plus asook die EFF het uitgevaar teen ŉ monument ter waarde van nagenoeg R2 miljoen van pres. Jacob Zuma wat Woensdag in Groot-Marico in Noordwes onthul is. Michal Groenewald, die VF Plus-leier in Noordwes, het gesê die beeld met ŉ boorgat wat vir Zuma opgerig is, is ŉ klap in die se gesig van plaaslike inwoners wat maande reeds gebuk gaan onder erge waterprobleme en soms vir tot drie dae lank geen watertoevoer het nie. Groenewald het gesê die beeld is opgerig op die plek waar Zuma in Junie 1963 in hegtenis geneem is weens sy aandeel in die veldtog van terreur teen Suid-Afrika en sy inwoners. Hy het gesê die boorgat waar die gemeenskap glo water kan gaan haal, is waarskynlik ook ŉ front vir ŉ reuse-tenderkontrak wat aan ŉ kader of twee toegeken is. “Die VF Plus het in Maart vanjaar die besluit van die Noordwes- provinsiale regering om die tender-uitnodiging vir die oprigting van die Zuma-gedenkwaardigheid terug te trek verwelkom en het met verbasing verneem dat die projek daarna op ŉ sluwe wyse by die provinsiale departement van sport, kuns en kultuur se Groter Erfenisroete ingesluit is,” het Groenewald gesê. “Die boorgat wat by die beeld aangebring is, is ŉ totaal lagwekkende gebaar wat nie volhoubare oplossings bied vir die waterkrisis van die gemeenskap nie. Hy het gesê die provinsiale regering het ook al die raadslede van elke munisipaliteit in die provinsie genooi om die onthulling by te woon. “Vervoer is aan almal verskaf. Dit is ŉ blatante vermorsing van belastingbetalers se geld wat beter aangewend kon word om byvoorbeeld die pompstelsel vir Groot-Marico op te knap.” Volgens Groenewald sal die VF Plus alle moontlike stappe volg om die tendertoekenningsproses bloot te lê, enige ongerymdhede te ontbloot en om seker maak dat die skuldiges verantwoording doen vir hul knoeiery. Lede van die DA en EFF het tydens die onthulling naby die monument betoog. Die partye beweer die polisie het gewelddadig teenoor hulle opgetree terwyl hulle “vreedsaam” betoog het. “Die polisie het met rubberkoeëls en waterkanonne op mense losgebrand terwyl hulle oor hul grondwetlike reg betoog het”,” het Mbuyiseni Quintin Ndlozi, nasionale woordvoerder van die EFF, gesê. Nicolize van der Walt, provinsiale woordvoerder van die DA, het ook namens die party uitgevaar nadat daar teen hul “vreedsame betoging” met geweld opgetree is. Die Forum vir Dienslewering (F4SD) het ook die oprigting van die monument veroordeel. “Om miljoene rande op ŉ monument te spandeer het ŉ groot invloed, veral vir die mense van Groot-Marico. Die geld vir die monument kon beter bestee word op meer noodsaaklike kwessies. Maroela Media het vroeër berig pres. Jacob Zuma het tydens die onthulling gesê hy sal nooit die dag vergeet toe hy by Groot-Marico in hegtenis geneem is nie. Die monument staan bekend as die President Jacob Zuma Inhegtenisnemingsterrein. Lees meer hier. Die ses meter hoë monument is bekend gestel te midde van klagtes van opposisiepartye in Noordwes dat die geld eerder vir beter dienslewering aangewend kon word. Mahumapelo het gesê die geld wat gebruik is om die terrein op te rig is minder as R2 miljoen.